钦定古今图书集成/明伦汇编/皇极典/第274卷 > 刘向说苑 > 《修文》
## 钦定古今图书集成/明伦汇编/皇极典/第274卷 > 刘向说苑 > 《修文》

“积恩为爱；积爱为仁，积仁为灵。”灵台之所以为灵者，
积仁也。神灵者，天地之本，而为万物之始也。是故文
王始接民以仁，而天下莫不仁焉。文，德之至也，德不
至则不能文。商者常也，常者质，质主天。夏者大也，大
者文也，文主地。故王者一商一夏，再而复者也；正色，
三而复者也；味尚甘，声尚宫，一而复者。故三王术如
循环，故夏后氏教以忠，而君子忠矣。小人之失野，救
野莫如敬，故殷人教以敬，而君子敬矣。小人之失鬼，
救鬼莫如文，故周人教以文，而君子文矣；小人之失
薄，救薄莫如忠。故圣人之与圣也，如矩之三杂，规之
三杂，周则又始，穷则反本也。《诗》曰：“雕琢其章，金玉其
相。”言文质美也。

《传》曰：“触情从欲谓之禽兽，苟可而行谓之野人；安故
重迁谓之众庶，辨然通古今之道谓之士，进贤达能
谓之大夫；敬上爱下谓之诸侯；天覆地载谓之天子。
是故士服黻，大夫黼，诸侯火，天子山龙。德弥盛者文
弥缛，中弥理者文弥章也。”